CELEX: 32021R0795
Language: hu
Date: 2021-05-17 00:00:00
Title: A Bizottság (EU) 2021/795 végrehajtási rendelete (2021. május 17.) az alfa-cipermetrin hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása visszavonásáról, továbbá az 540/2011/EU bizottsági végrehajtási rendelet módosításáról (EGT-vonatkozású szöveg)

2021.5.18.   
               
               
                  HU
               
               
                  Az Európai Unió Hivatalos Lapja
               
               
                  L 174/2
               
            
         A BIZOTTSÁG (EU) 2021/795 VÉGREHAJTÁSI RENDELETE
         (2021. május 17.)
         az alfa-cipermetrin hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása visszavonásáról, továbbá az 540/2011/EU bizottsági végrehajtási rendelet módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen az annak 21. cikke (3) bekezdésében említett második eshetőségre, valamint 78. cikkének (2) bekezdésére,
         mivel:
         
                     (1)
                  
                  
                     A 2004/58/EK bizottsági irányelv (2) felvette a 91/414/EGK tanácsi irányelv (3) I. mellékletébe az alfa-cipermetrin hatóanyagot. A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők.
                  
               
                     (2)
                  
                  
                     Az (EU) 2019/1690 bizottsági végrehajtási rendelet (4) meghosszabbította az alfa-cipermetrin hatóanyagnak mint helyettesítésre jelölt anyagnak a jóváhagyását. Következésképpen az említett hatóanyagot felvették az 540/2011/EU bizottsági végrehajtási rendelet (5) mellékletének E. részébe.
                  
               
                     (3)
                  
                  
                     Az (EU) 2019/1690 végrehajtási rendelet előírta, hogy a kérelmezőnek 2020. október 30-ig megerősítő információkat kell benyújtania a Bizottsághoz, a tagállamokhoz és a Hatósághoz bizonyos metabolitok toxikológiai profilja tekintetében. Emellett három másik pont tekintetében is megerősítő információkat kell benyújtania az (EU) 2019/1690 végrehajtási rendelet I. mellékletében meghatározott egyéb határidőkön belül.
                  
               
                     (4)
                  
                  
                     2020 októberében a kérelmező arról tájékoztatta a Bizottságot, a referens tagállamot és a Hatóságot, hogy a megerősítő információkat igénylő négy pont közül egyikre vonatkozóan sem nyújt be megerősítő adatokat.
                  
               
                     (5)
                  
                  
                     Ennek következtében helyénvaló visszavonni az említett hatóanyag jóváhagyását.
                  
               
                     (6)
                  
                  
                     Az 540/2011/EU végrehajtási rendelet mellékletét ezért ennek megfelelően módosítani kell.
                  
               
                     (7)
                  
                  
                     A tagállamok számára időt kell biztosítani az alfa-cipermetrint tartalmazó növényvédő szerekre vonatkozó engedélyek visszavonására.
                  
               
                     (8)
                  
                  
                     Amennyiben a tagállamok az 1107/2009/EK rendelet 46. cikke értelmében türelmi időt biztosítanak az alfa-cipermetrint tartalmazó növényvédő szerek tekintetében, ez az időszak legfeljebb 2022. december 7-ig tarthat.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A jóváhagyás visszavonása
            A Bizottság visszavonja az alfa-cipermetrin hatóanyag jóváhagyását.
         
         
            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet mellékletének E. részében található táblázat alfa-cipermetrinre vonatkozó 12. sorát el kell hagyni.
         
         
            3. cikk
            Átmeneti intézkedések
            A tagállamok legkésőbb 2021. december 7-ig visszavonják az alfa-cipermetrin hatóanyagú növényvédő szerekre vonatkozó engedélyeket.
         
         
            4. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek a lehető legrövidebbnek kell lennie, és legkésőbb 2022. december 7-ig le kell járnia.
         
         
            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. május 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 309., 2009.11.24., 1. o.
         
         
            (2)  A Bizottság 2004/58/EK irányelve (2004. április 23.) a 91/414/EGK tanácsi irányelvnek az alfa-cipermetrin, benalaxil, bromoxinil, desmedifam, ioxinil és fenmedifam hatóanyagként való felvétele céljából történő módosításáról (HL L 120., 2004.4.24., 26. o.).
         
            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).
         
            (4)  A Bizottság (EU) 2019/1690 végrehajtási rendelete (2019. október 9.) az alfa-cipermetrin hatóanyagnak mint helyettesítésre jelölt anyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyása meghosszabbításáról, továbbá az 540/2011/EU bizottsági végrehajtási rendelet mellékletének módosításáról (HL L 259., 2019.10.10., 2. o.).
         
            (5)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).